Source: http://www.vssr.sk/clanok-z-titulky/majetkove-priznania-zamestnancov-vo-verejnej-sprave-2019-10.htm/
Timestamp: 2019-05-21 04:44:28+00:00
Document Index: 16409456

Matched Legal Cases: ['§ 10', '§ 114', '§ 32', '§ 120', '§ 48', '§ 123', 'čl. 7', '§ 114']

Verejná správa SR - Majetkové priznania zamestnancov vo verejnej správe
Príspevok rozoberá povinnosť deklarovať majetkové priznanie vedúcich zamestnancov vykonávajúcich práce vo verejnom záujme, majetkové priznanie štátnych zamestnancov a majetkové priznanie verejných funkcionárov.
Povinnosť deklarovať majetok je jedným z protikorupčných nástrojov premietnutých priamo do slovenského právneho poriadku, ktorého cieľom je chrániť verejný záujem a zabezpečiť možnosť kontroly vybraného okruhu zamestnancov pôsobiacich vo verejnej sfére zo strany občanov. Kontrola má smerovať k sledovaniu prírastkov na majetku zamestnanca a má umožniť zistiť, z akých zdrojov boli tieto prírastky nadobudnuté. Ide tak zároveň nielen o kontrolu a následnú možnosť vyvodenia dôsledkov voči zamestnancovi, ale tiež aj o prevenciu prípadného korupčného správania zamestnancov verejného sektora.
Povinnosť priznávať majetkové pomery nachádzame v legislatíve SR vo viacerých právnych predpisoch. Jedným z nich je napríklad zákon č. 552/2003 Z. z. o výkone práce vo verejnom záujme (§ 10), zákon č. 55/2017 Z. z. o štátnej službe (§ 114), zákon č. 385/2000 Z. z. o sudcoch (§ 32), zákon č. 346/2005 Z. z. o štátnej službe profesionálnych vojakov ozbrojených síl Slovenskej republiky (§ 120), zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície (§ 48a) alebo zákon č. 35/2019 Z. z. o finančnej správe a o zmene a doplnení niektorých zákonov (§ 123), v neposlednom rade tiež ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov (čl. 7).
Prvý zo spomínaných predpisov zaťažuje povinnosťou podávať majetkové priznania len vedúcich zamestnancov, ktorí vykonávajú práce vo verejnom záujme. Ide o zamestnancov, ktorých zamestnávateľmi sú štátne orgány, obce, vyššie územné celky, ako aj nimi zriadené či založené právnické osoby, pokiaľ majetková účasť alebo súčet účasti zakladateľov pri založených spoločnostiach je vyšší ako 67 %, alebo pokiaľ väčšinu členov riadiacich, kontrolných alebo dozorných orgánov založenej obchodnej spoločnosti navrhuje jej zakladateľ. Rovnako tak má povinnosť podávať majetkové priznanie aj vedúci zamestnanec pracujúci u zamestnávateľa, ktorým je verejná výskumná inštitúcia alebo ktorý predstavuje právnickú osobu zriadenú zákonom. Ďalším zamestnávateľom, ktorého vedúci zamestnanci majú povinnosť podávať daňové priznania, sú právnické osoby, ktorým zákon zveruje právomoc rozhodovať o právach a povinnostiach fyzických osôb alebo právnických osôb v oblasti verejnej správy. Zákon ustanovuje lehoty pre splnenie povinnosti, ako aj subjekt, ktorému sa majetkové pomery deklarujú, avšak neuvádza konkrétny zoznam údajov, ktoré by malo takéto oznámenie obsahovať. Rozsah deklarovaných údajov je upravený osobitným predpisom, ktorým je zákon č. 55/2017 Z. z. o štátnej službe a o zmene a doplnení niektorých zákonov, z ktorého úpravy (§ 114 ods. 2 a 3) je potrebné vychádzať pri určovaní majetku, ktorý je vedúci zamestnanec povinný priznať.
Vedúci zamestnanec je povinný priznávať tento majetok:
nehnuteľnosti, t. j. pozemky a stavby (spojené so zemou pevným základom),
hnuteľné veci, ktorých hodnota presahuje 35 000 eur,
majetkové práva a iné majetkové hodnoty, ktorých súhrnná hodnota presahuje 35 000 eur.
Príspevok je uvedený v skrátenom znení, celé znenie smernice nájdete tu.
Dátum publikácie: 21. 2. 2019
Podávanie majetkového priznania vedúceho zamestnanca